The Malta Independent tkompli bis-sensiela ta’ artikli dwar iż-żona ta’ San Blas f’Għawdex. Tgħid li l-iżviluppatur li dil-ġimgħa għamel xogħol bla permess f’San Blas, wettqu fuq l-art li għadu se jixtri. Il-ġurnal jgħid li l-art inkwistjoni mhix ċar jekk hix art privata jew pubblika. L-individwu qed jgħid li tiegħu iżda l-pjanti tad-Dipartiment tal-Artijiet juru differenti. Il-Gvern qal li jekk l-art hija tiegħu se jipproteġiha. F’artiklu ieħor The Malta Independent tgħid li s-sit soċjali Facebook mhux beħsiebu jgħid jekk kinx hemm Maltin li ħadu sehem fi stħarriġ psikoloġiku li sar dwar jekk l-użu u l-messaġġi fuq Facebook jaffettwawx il-burdata tan-nies. L-istħarriġ kien sar fl-2012 u kienu ħadu sehem kważi 700,000 ruħ. In-Nazzjon għandu storja b’ritratt li tgħid li l-Gvern ilbieraħ kera trailer kbir li jintuża bħala mobile air condition biex kessaħ is-sala fejn saret il-laqgħa tal-kabinett fl-iskola tar-rabat Għawdex. Il-ġurnal qal li dawn huma kollha ‘spejjeż żejda’ meta faċilment setgħet instabet sala oħra li fiha arja kkundizzjonata. Il-ġurnal jgħid li t-trailer inkera mingħand min kien joffri l-istess servizz lill-Partit Laburista waqt il-kampanja elettorali. Il-ġurnal tal-Oppożizzjoni Nazzjonalista jirrapporta wkoll li fl-Armata ngħataw 100 promozzjoni waqt li għaddejja l-kwistjoni bejn il-Gvern u l-Ombudsman dwar ilmenti b’rabta ma’ inġustizzji fi promozzjonijiet li ngħataw mill-Gvern Laburista. Malta Today midweek b’ritratt tal-eks Ministru Austin Gatt li lbieraħ issemma fil-kumitat parlamentari tal-kontijiet pubbliċi. L-eks chairman tal-fuel procurement committee fl-2005, Joe Falzon  qal li Gatt gideb dwaru meta qal li hu kiser ir-regoli tar-reklutaġġ u mbagħad spiċċa tneħħa. Is-Sur Falzon talab lil Gatt jirtira l-akkużi fil-konfront tiegħu. Fi storja mill-Qorti, il-gazzetta tikkwota lil Maġistrat Franco Depasqaule li kkritika lill-uffiċċju tal-Avukat Ġenerali dwar dewmien bla bzonn minħabba sistemi ta’ liġijiet arkajiċi li jgawdi minnhom biss l-Avukat Ġenerali. Apparti hekk il-gazzetta tirrapporta li l-Ministru ta’ Għawdex għadu fiduċjuz li f’Għawdex jinfetaħ casino, minkejja li ħadd mill-privat s’issa ma deher interessat jiftaħ wieħed skont il-kundizzjonijiet tal-liċenzja li qed joffri l-Gvern. The Times tirrapporta li l-ħaddiema tal-Enemalta se jitqiegħdu fuq il-kotba ta’ diversi kumpaniji tal-Gvern ladarba jkun iffinalizzat il-pjan kummerċjali li se jirrifletti il-privatizzazzjoni parzjali tal-korporazzjoni. Il-ġurnal jittratta wkoll il-pożizzjoni tal-Oppożizzjoni dwar id-dikriminalizzazzjoni. Il-Partit Nazzjonalista qed jgħid li dawk li jieħdu d-droga iżda m’humiex traffikanti għandhom jingħataw l-għajnuna u mhux jitressqu l-qorti. Madankollu, il-PN jgħid li dan ma jfissirx li ma jkunx hemm passi fil-konfront tagħhom. Fl-aħħarnett l-orizzont tgħid li l-Gvern beħsiebu jiddikjara Żona Ekonomika Esklussiva fl-Ibħra Maltin li tfissser li żona fil-baħar tiġi ddikjarata biex isiru esplorazzjoni jew għall-użu ta’ riżorsi marittimi b’mod esklussiv mill-istat. Apparti hekk l-orrizzont juri li hemm pjanti ġodda għaċ-Ċittadella biex ikunu inklużi s-sejbiet storiċi.